སྤྱིར་བོད་ཡུལ་ནི་གླུ་གར་གྱི་ཕ་ས་ཡིན་ཞེས་ཀུན་གྱིས་བསྟོད་པ་དང་།བྱེ་བྲག་མགར་ཐར་ཡུལ་ལུང་གི་རྩེད་རིགས་ནི་དམངས་ཁྲོད་སྒྱུ་རྩལ་ལས་བྱུང་བ་ཡིན་པ་ལས།དེའི་ནང་ཚན་བྲོ་དང་གླུ་དབྱངས་དེའང་གནའ་སྔ་མོའི་དུས་སུ་མིའི་རྣམ་དཔྱོད་ཡར་རྒྱས་སུ་སོང་སྟེ་ཤེས་རིག་དར་བ་ནས་བཟུང་མེས་པོ་གོང་མ་ཚོས་མཛད་པ་དེ་རིམ་གྱིས་བརྒྱུད་ནས་ཡོང་ཞིང་།ཚིག་གི་ནང་དོན་ཕུན་སུམ་ཚོགས་པ་སྟེ་ལྷ་དཀོན་མཆོག་གསུམ་ལ་དད་ཅིང་མོས་གུས་བསྐྱེད་པ།འཇིག་རྟེན་མི་ཆོས་ལ་དུངས་བའི་ཡ་རབས་ཀུན་སྤྱོད་གཙང་ཞིང་གཤིས་རྒྱུད་འཇམ་པ་དང་གཞུང་དྲང་བ།རྒན་ལ་བཀུར་ཞིང་ཆུང་ལ་བྱམས་པའི་བསླབ་བྱ་གསེར་ནག་གི་ཐིགས་པ་ལྟ་བུ་དེས་བག་ཆགས་ཟབ་མོ་ཞིག་མང་ཚོགས་ཀྱི་རྒྱུད་ལ་ལྷུན་གྱིས་ཆགས་ཡོད།གླུ་གཞས་ནི་མི་རིགས་རང་གི་ཐུན་མོང་མ་ཡིན་པའི་ཁྱད་ཆོས་ལྡན་པའི་སྒྱུ་རྩལ་ཏེ་རྟེན་འབྲེལ་གྱི་སྒོ་མོ་ཕྱེ་བའི་གཙིགས་ཆེན་གྱི་རེ་སྨོན་ཞིག་ཡིན་པས།དཔེར་ན།ལོ་སར་དགའ་སྟོན་དང་དགོན་སྟོན།སྐྱེས་ཆེན་དམ་པ་ཕེབས་བསུ་དང་།གཉེན་སྒྲིག་དང་ཁྲི་གསོལ།སྦྲ་སྟོན་དང་ཁང་སྟོན་སོགས་ཀྱི་སྐབས་སུ་ལྷག་ཏུ་བཀྲ་ཤིས་པའི་ལས་དང་བྱ་བ་ལམ་འགྲོ་ཡོང་བ་དང་།རྐྱེན་དང་བར་ཆད་སེལ་བའི་སེམས་ཁོངས་ཀྱི་རེ་སྨོན་འགངས་ཆེན་ཞིག་གོ།ཞབས་བྲོ་ལ་མཚོན་ན་དགོན་སྡེ་ཡིས་འཁྲབ་པའི་འཆམ་དང་།མང་ཚོགས་ཀྱིས་འཁྲབ་པའི་བྲོ་དང་རིགས་གཉིས་ཡོད།དགོན་པས་རྣམ་ཐར་ཆ་བརྒྱད་དང་བཀྲ་ཤིས་ཞོལ་པ།རྔོན་པ།རྒྱ་ལུ།འབྲས་དཀར།ཨ་ཅེ་ལྷ་མོ།འབྲོང་དང་སེང་གེ།གླང་ཆེན་དང་སྟག་སོགས་འཁྲབ་སྲོལ་ཡོད།མང་ཚོགས་ཀྱི་བྲོ་ལ་བྲོ་ཤགས་ཟེར་བ་དང་འཛོམས་བྲོ་དང་འགྲོ་བྲོ་བཅས་རིགས་དུ་མ་འཁྲབ་རྒྱུའི་སྲོལ་དར།ལྷག་ཏུ་རང་རེའི་ཡུལ་ལུང་དུ༧གོང་ས་རྒྱལ་བའི་དབང་པོ་སྐལ་བཟང་རྒྱ་མཚོ་མཆོག་གནས་འདིར་ཞབས་སོར་བཅགས་པ་ནས་བཟུང་།ངོ་མཚར་གྱི་ལྟས་དུ་མ་དང་བཅས་རྟགས་དང་རྟེན་འབྲེལ་གྱི་མཛད་སྒོ་རྒྱ་ཇེ་ཆེ་རུ་སྤེལ་བ་སོགས་གནའ་མི་རྒན་པོའི་ངག་ལ་ཆུ་བོ་བཞུར་བའི་རྒྱུན་བཞིན་མཆིས།ཕྱིས་སུ་སྐྱེས་ཆེན་དམ་པ་རིམ་བྱོན་གྱིས་བྲོ་དང་གླུ་ཡི་ཚིག་མང་དུ་མཛད་ནས་མང་ཚོགས་ཀྱི་བློ་ཁ་ཡངས་པོ་རུ་ཕྱེ་ཞིང་།ལས་རྒྱུ་འབྲས་ལ་བརྩི་སྲུང་བྱས་ཤིང་ངོ་ཚ་ཁྲེལ་ཡོད་དང་ཁ་མིག་ཡར་ལྟ་ཤེས་པའི་ཡ་རབས་ཀྱི་འབངས་སྡེ་ཞིག་ཏུ་ཆགས།